ખીજડો મારી સ્મૃતિમાં અકબંધ છે, એના કરતા એમ કહું કે ખીજડો મારી અંદર ઉતરી ગયો છે. ખીજડા સાથે માત્ર બાળવયનો સંબંધ જ નથી, ખીજડો મારા વિતેલા દિવસોનો એક અભિન્ન હિસ્સો છે. આજે પણ રસ્તે જતાં ખીજડો જોઉં તો એમ લાગે જાણે વિખૂટો પડેલો મારો ભેરુબંધ દેખાયો હોય. ખીજડાને જોતાં જ મને મારું બાળપણ સાંભરે અને મારા ભાઈબંધ જેવા ખીજડા યાદ આવે. એ ખીજડા માત્ર વૃક્ષો જ ન્હોતાં, એ મારા સ્વજનો હતાં. ખીજડા તરફનું ખેંચાંણ મને સમજાતું નથી. કદાચ ખીજડા સાથે કોઈ પૂર્વ જન્મનો સંબંધ રહ્યો છે. એવું હશે તો જરુર મેં ખીજડા હેઠે દેહ છોડ્યો હશે. મને ખીજડા તરફ ભારોભાર પક્ષપાત છે.